Underaning pangandikanipun Gusti saking Injil dinten punika, ngengetaken kita bab timbalaning gesang kita minangka watu karang saha nyepeng soroging kraton swarga. Timbalan kasebat boten namung timbalanipun Petrus, nanging ugi dados timbalan kita ing jaman samangke lan wonten ngriki. Gusti nimbali kita dados watu karang tegesipun dados dhasar utawi pandhemen jejeging ajining dhiri tumraping sadaya manungsa, sinten kemawon tanpa wates. Gusti inggih nimbali kita nyepeng soroging kraton swarga, tegesipun kita dados seksinipun kanthi ngraos-raosaken saha mbabar bedhamen, dadosa ing pakaryan punapa dene paladosan kita. Awit saking punika ing pangibadah wekdal samangke, prayogi sanget kadadosaken sarana anggen kita mratelakaken bilih kita sadaya, dadosa sacara pribadi punapa dene pasamuwan punika minangka seksinipun Sang Mesih. Dados seksinipun Sang Mesih ingkang ateges lumantar pangangen-angen, pitembungan punapa dene lampah kita ngudi kautamen. Makaten ugi kita purun andum tentrem rahayu ing pundi kemawon kita kapapanaken dening Gusti. Sepisan malih taksih sambet kaliyan pahargyan tanggap warsa kamardikaning bangsa kita kaping 66 punika kita pisungsungaken karya punapa dene paladosan kita murih santonsaning bangsa kita. Sumangga kita ngudi lampah gesang ingkang leres atetales katresnanipun Gusti ingkang sampun mbabar kawilujengan saha kamardikan tumrap kita sadaya. Gusti mberkahi kita. Amin.